Job.
41.
Leviathan to cakoih hoi na tathok thai tih maw? To tih ai boeh loe anih ih palai to qui hoiah na pathlet pae thai tih maw? 
A hnah to na daw pae moe, anih ih akam huh to cakoih hoiah na taqawt pae thai tih maw? 
Anih mah tahmenhaih na hni ueloe, nang khaeah lok kanaem to thui tih maw? 
Anih loe hing thung na tamna ah oh hanah, nang khaeah lokmaihaih sah tih maw? 
Anih to tavaa hoi amhai baktiah nam hai haih han maw? To tih ai boeh loe nangmah ih nongpatanawk hanah anih to qui hoiah na pathlet pae han maw? 
Nam puinawk mah anih han buhraenghaih sah pae tih maw? Anih to hmuen zaw kaminawk khaeah athum o sak tih maw? 
Sum kamsum hoiah anih ih ahin to na thunh thai tih maw? To tih ai boeh loe a lu to tanga thunhaih tayae hoiah na thunh thai tih maw? 
Anih nuiah ban to mah koeng ah, anih tuk hanah poek hmah. 
Khenah, anih pazawk han poekhaih loe azom pui ni; anih hnu kami loe amthaek bup mak ai maw? 
Anih to mi mah doeh pahrue thai mak ai; to tiah om nahaeloe mi maw ka hmaa ah angdoe thai tih? 
Ka sak pathok let hanah mi mah maw na pakaa thai tih? Van tlim ih hmuennawk boih loe kai ih ni. 
Leviathan ih khokbannawk, a thacakhaih hoi kahoih takpumnawk thui ai ah ka om thai mak ai. 
Mi mah maw anih ih ahin to khok pae thai tih? Mi mah maw anih ih akam huh to cakoih hoi tathok hanah a taengah caeh thai tih? 
Mi mah maw anih ih mikhmai thok to paong pae thai tih? Anih ih haanawk loe zit thoh. 
Kacak ah catui daeng baktih toengah, kangbok a nui ih ahin loe anih amoekhaih ah oh. 
Takhi akun thaih han ai ah, ahin maeto hoi maeto angbet. 
Ahin maeto hoi maeto angbet moe, kacakah angbet caeng pongah khram thai ai. 
Anih pasih naah hmai ampha, a mik loe akhawn bangah pakhrip ih mik baktiah oh. 
Anih ih pakha thung hoiah hmai aengh hoi hmai kangqong to tacawt. 
Tui tangdawh thlukbuk laom thung hoi tacawt hmaikhue baktih toengah, a hnakhaw thung hoiah hmaikhue to tacawt. 
Anih anghahhaih takhi mah hmaisaae to amngaehsak moe, anih ih pakha thung hoiah kangqong hmai to tacawt. 
Anih ih tahnong ah thacakhaih to oh, anih hmaa ah loe palungsethaih to anghoehaih ah oh. 
Anih ih ngan thaquinawk loe nawnto amraep o, angthui thai ai, cakrap. 
Anih ih palung loe thlung baktiah amtak; ue, cang kaehhaih thlung baktiah amtak. 
Anih angthawk tahang naah, thacak kaminawk loe zithaih hoiah oh o; anih tamai boh naah om o thai ai. 
Anih loe sumsen mah caa ai; tayae, palaa hoi ahnuk ahma kamsum tayae mah doeh caa ai. 
Anih loe sum to caphaeh baktiah poek moe, sumkamling doeh kahmawn thing baktiah a poek. 
Palaa mah anih to cawnsak thai mak ai; lawkthluem doeh tavai baktiah ni a poek. 
Anih han loe thingboeng doeh cangkung baktiah ni oh; tayae hoi takhawh han pahuem naah anih mah pahnuithuih. 
Anih ih zok loe kanoe laom koi baktiah oh; tangnong nui ih sum kanoe haa caehhaih ahmuen baktiah oh. 
Anih mah kathuk tuipui to laom thung ih tangdawh tui baktiah haeh moe, tuipui to laom nokhaih moithawk baktiah a sak. 
A caeh taak ih loklam loe ampha pongah, tuipui loe sam kanglung baktiah oh. 
Anih baktiah zithaih tawn ai ah sak ih hmuen maeto doeh long nuiah om ai. 
Anih loe kasang hmuennawk to khet; anih loe amoekhaih hmuennawk boih ih siangpahrang ah oh, tiah a naa. 
